Shqipëria kërkon ngritjen e shpejtë të tregut rajonal të energjisë
Vendet e rajonit përpiqen të gjejnë zgjidhje me interes të përbashkët si infrastruktura rrugore dhe energjia
Diplomacia shqiptare do të angazhohet për të rritur bashkëpunimin mes vendeve të Ballkanit dhe të Europës Juglindore në fushat e ekonomisë, tregtisë dhe të energjisë, sa kohë që mes tyre kanë projekte të përbashkëta për t’u integruar në Bashkim Europian dhe në NATO. Kështu deklaroi ministri i jashtëm i Shqipërisë, Lulëzim Basha, në një takim me diplomatët shqiptarë në bote dhe diplomatët e huaj të akredituar në Tiranë. Zoti Basha thotë se vendet e rajonit kanë ndërtuar rrjete bashkëpunimi për të gjetur zgjidhje me interes të përbashkët si infrastruktura rrugore dhe energjia. “Realizimi në praktikë i agjendave tona integruese varet para së gjithash nga projektet e zhvillimit të infrastrukturës, që kanë ndikim të drejtpërdrejtë për përfshirjen e Ballkanit Perëndimor në rrjedhat evropiane. Prandaj del e domosdoshme që së bashku, duke përdorur edhe strukturat e ardhshme të Këshillit të Bashkëpunimit Rajonal (RCC) të bashkëpunojmë për projektet tona në sektorin e transportit, konkretizimin e Tregut Rajonal Energjetik, veçanërisht për realizimin e projekteve të interkoneksioneve dhe të linjave të transmetimit të energjisë në rajon, me qëllim bërjen efektive të këtij tregu dhe rritjen e ndikimit të tij në kapërcimin e situatave të emergjencave energjike që prekin herë pas here vendet tona”- tha ministri Basha. Zoti Basha tha se vendet e rajonit duhet të punojnë më shumë për të lehtësuar më tej qarkullimin e lirë të qytetarëve në Europën Juglindore dhe në Ballkan, sepse kjo do të ishte një nxitje edhe për ekonominë e këtyre vendeve “Krijimi i një zone të lirë tregtare për Evropën Juglindore është tashmë një arritje konkrete e integrimit tonë rajonal. Por ky proces integrimi tregjesh nuk është i plotë pa sigurimin e kushteve për lëvizjen e lirë të njerëzve në rajon. Konkretizimi i hapave në këtë drejtim, mendojmë se duhet të vazhdojë të jetë një nga prioritetet e bashkëpunimit të vendeve tona për periudhën afatmesme në fushën e drejtësisë e të punëve të brendshme”- tha zoti Basha. Vendet e rajonit bashkëpunojnë përmes një numër marrëveshjesh dypalëshe si marrëveshjet e tregtisë së lirë, dhe projektet e përbashkëta për t’u integruar në NATO dhe Bashkimin Europian. Diplomatët shqiptarë dhe ndërkombëtarë diskutuan mbi projektet për zgjerimin e tyre dhe për ta bërë ekonominë e këtij rajoni sa më konkurruese në tregjet europiane dhe botërore. //iç//